ইউএস ওপেন ট্র্যাজেডি হয়েই রইল রাফায়েল নাদালের। ১৮তম গ্র্যান্ড স্লামের কাছে গিয়েও ফিরতে হলো একরাশ হতাশা নিয়ে। গত পরশু সেমিফাইনালে দ্বিতীয় সেটের পর সরে দাঁড়ান পুরনো চোটের কারণে। ২০০৯ সালের পর তাই দ্বিতীয়বার ইউএস ওপেনের ফাইনালে হুয়ান মার্তিন দেল পোত্রো। আজকের ফাইনালে এই আর্জেন্টাইনের প্রতিপক্ষ নোভাক জোকোভিচ। অপর সেমিফাইনালে কেই নিশিকোরিকে ৬-৩, ৬-৪, ৬-২ গেমে বিধ্বস্ত করেছেন ১৩ গ্র্যান্ড স্লামজয়ী এই সার্বিয়ান। আজ জিতলে পাশে বসবেন ১৪ গ্র্যান্ড স্লাম জেতা পিট সাম্প্রাসের। এ জন্য রোমাঞ্চিত তিনি, ‘ইনজুরির জন্য গতবার খেলতে পারিনি। এ বছর ফিরে ফাইনাল খেলতে পারাটা অসাধারণ। ১৪তম গ্র্যান্ড স্লাম, শুনতেই রোমাঞ্চ লাগে!’